SKRIFTLIG FORESPØRGSEL P-1031/03

af Danielle Darras (PSE) til Kommissionen

(20. marts 2003)

Om: Lastvognsindustriens overholdelse af tidsfristerne for gennemførelse af de kommende bestemmelser om emission af forurenende stoffer

Jeg har modtaget mange skrivelser, hvori der gøres opmærksom på risikoen for, at lastvognsindustrien ikke er i stand til at overholde tidsfristerne for gennemførelse af de kommende bestemmelser om emission af forurenende stoffer.

Euro 4-reglerne, som fastsætter emissionsniveauet for lastvogne, træder i kraft i 2005.

Ifølge direktiv 1999/96/EF skal Kommissionen senest den 31. december 2000 forelægge et forslag om følgende tre punkter:

- regler om indførelse af et egendiagnosesystem (OBD) til permanent overvågning af forureningsbekæmpelsessystemets effektivitet,

- regler om forureningsbegrænsende udstyrs holdbarhed,

- regler for at sikre overensstemmelse for køretøjer i brug hvad angår emission af forurenende stoffer.

Det tyder imidlertid på, at Kommissionen to år efter den fastsatte dato endnu ikke har offentliggjort noget dokument herom til trods for, at industrien i høj grad har behov for de pågældende oplysninger, således at den omgående kan iværksætte de nødvendige foranstaltninger, inden tidsfristen udløber i 2005.

Kan Kommissionen oplyse, om den har offentliggjort et sådant dokument, og i benægtende fald, hvornår den agter at gøre det?

Svar afgivet på Kommissionens vegne af Erkki Liikanen

(10. april 2003)

Kommissionen skal henvise det ærede medlem til sit svar på skriftlig forespørgsel P-0628/03 af Françoise Grossetête(1).

Kommissionen vil gerne gentage, at dens forslag vedrørende de tre punkter, der er nævnt i forespørgslen, befinder sig i slutfasen med hensyn til udarbejdelse og vedtagelse. Det er beklageligt, at det er blevet forsinket. Dette skyldes behovet for at revidere den måde, hvorpå forslag inden for autobilindustri-området udarbejdes, med henblik på at effektivisere beslutningstagningsprocessen, at tage hensyn til behovet for at ajourføre og forenkle fællesskabsretten(2) og at tage hensyn til de seneste interinstitutionelle aftaler.

Således er bilagene i Rådets direktiv 88/77/EØF af 3. december 1987 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter fra dieselmotorer til fremdrift af køretøjer(3) og de ændringer, der er nødvendige for at kunne indføre de nye tekniske krav, og som kræves i Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF(4) ved at blive omarbejdet i overensstemmelse med den interinstitutionelle aftale af 28. november 2001 mellem Parlamentet, Rådet og Kommissionen om en mere systematisk omarbejdning af retsakter(5).

Det er planlagt, at Kommissionen vil vedtaget direktivforslaget inden for ca. tre måneder.

(1) Se side 222.

(2) KOM(2003) 71 endelig udg.

(3) EFT L 36 af 9.2.1988.

(4) EFT L 44 af 16.2.2000.

(5) Interinstitutionel aftale af 28. november 2001 om en mere systematisk omarbejdning af retsakter, EFT C 77 af 28.3.2002.